আমি যখন ছবি আঁকছি তখন মুক্তিযোদ্ধা শিল্পী আজম খানের সঙ্গে কথা হলো। ও ছিল ১৩ নম্বর প্লাটুনে, আমি ১৭ নম্বর প্লাটুন কমান্ডার। ওর সঙ্গে ঢাকার গোপীবাগের একদল ছেলে ছিল। আমি আর আজম মিলে ঠিক করলাম ছবি প্রদর্শনী ও গানের অনুষ্ঠান করব। পরে সেক্টর কমান্ডার খালেদ মোশাররফকে বিষয়টি জানাতেই উনি খুশি মনে অনুমতি দিলেন। আমাদের কাছে ওই সময় লাল, সাদা, নীল বিভিন্ন রঙের রিলিফের তাঁবু ছিল। ওই জঙ্গলের মধ্যে বিভিন্ন গাছে রশি বেঁধে ঘরের মতো জায়গা তৈরি করলাম। জাম্বুরা গাছের কাঁটা দিয়ে তার ওয়ালে টানানো হলো ১২টি ছবি। দুটো ২০০ পাওয়ারের টর্চলাইট আনা হলো ভারতীয় আর্মির কাছ থেকে। আগরতলা থেকে হারমোনিয়াম আনা হলো। আজম গাইল ‘ধন ধান্যে পুষ্প ভরা আমাদেরই বসুন্ধরা’ গানটি। এভাবে প্রদর্শনীর উদ্বোধন হয়। সেদিন বিশ্রামাগারসহ অন্যান্য ক্যাম্পের যোদ্ধাদের নিমন্ত্রণ করা হয়েছিল। আমরা সবাই মিলে খিচুড়ি খেয়েছিলাম। ওই প্রদর্শনীতে উপস্থিত ছিলেন প্রবাসী সরকারের মন্ত্রী এ এইচ এম কামারুজ্জামান, সেক্টর কমান্ডার মেজর খালেদ মোশাররফ, সেক্টরের সেকেন্ড ইন কমান্ড ক্যাপ্টেন এটিএম হায়দার, সুলতানা কামাল, সাইদা কামাল প্রমুখ।